
סדר היום: הצעת חוק הרשויות המקומיות (מימון בחירות) (תיקון מס' 6) (הארכת מועדים 
        בבחירות מיוחדות – הוראת שעה), התשס"ה – 2005 של חברי הכנסת גדעון סער, 
        משה כחלון ואיתן כבל.



נכחו:

חברי הוועדה:
גאלב מג'אדלה – היו"ר
חמי דורון

חברי כנסת שאינם חברים בוועדה:
גדעון סער
איתן כבל
איוב קרא

מוזמנים:
עו"ד אהוד שילת	 – המפקח הארצי על הבחירות, משרד הפנים
עו"ד שרה ליפשיץ	 – לשכה משפטית, משרד הפנים
עו"ד דלית דרור	 – משרד המשפטים
ערן פולק		 – רפרנט פנים אגף תקציבים, משרד האוצר
עו"ד נועה בן-אריה	 – יועצת משפטית, מרכז השלטון המקומי
פיני קבלו		 – סמנכ"ל לקשרי המרכז לשלטון המקומי
שאול קמיסה	 – מרכז השלטון המקומי
יצחק קדוש		 – קריית טבעון

יועצת משפטית: מירי פרנקל-שור

מנהלת הוועדה: יפה שפירא

רשמת פרלמנטרית: שרון רפאלי




הצעת חוק הרשויות המקומיות (מימון בחירות) (תיקון מס' 6) (הארכת מועדים
   בבחירות מיוחדות – הוראת שעה), התשס"ה – 2005 של חברי הכנסת גדעון סער,
משה כחלון ואיתן כבל


היו"ר גאלב מג'אדלה:

	אני מתכבד לפתוח את ישיבת הוועדה בנושא חוק הרשויות המקומיות בבחירות המקומיות – הוראת שעה. 

מירי פרנקל-שור:

	אני מבינה שלאהוד יש תיקון.

אהוד שילת:

	כן. אני אקריא את הצעת החוק, ואז אעיר. 

הצעת חוק הרשויות המקומיות (מימון בחירות) (תיקון מס' 6) (והארכת מועדים בבחירות מיוחדות- הוראת שעה), התשס"ה-2005

למה הארכת מועדים? למה השם הזה? זה מוזר לי. 

מירי פרנקל-שור:

	הממונה על נוסח החוק החליטה שזה יהיה תיקון מספר 6, אבל יש כאן גם בסיפא  הוראת שעה. יהיה פה תיקון לחוק הרגיל; כלומר, כל הנושא של מימון בחירות מיוחדות יהיה הוראת קבע, אבל צריך לציין שיש פה גם סעיף של הוראת שעה לגבי דבר מסוים.

אהוד שילת:

	בסדר. 
	
	(הקראה)

	תיקון סעיף 1
	1. 
	בחוק הרשויות המקומיות (מימון בחירות), התשנ"ג- [footnoteRef:1]1993 (להלן- החוק העיקרי), בסעיף 1-  [1:   ס"ח התשנ"ג, עמ' 146; התשנ"ח, עמ' 340.] 


	
	
	(1)
	בהגדרה "הבחירות", אחרי "ולראש הרשות, לרבות בחירות חוזרות" יבוא "ובחירות מיוחדות לראש הרשות," ואחרי "לראש מועצה אזורית לרבות בחירות חוזרות" יבוא "ובחירות מיוחדות לראש מועצה אזורית"; 

	
	
	(2)
	בהגדרה "מועמד לראש מועצה אזורית", סופה יבוא "לרבות מועמד בבחירות מיוחדות לראש מועצה אזורית";

	
	
	(3)
	בהגדרה "תקופת בחירות", אחרי "או לגבי מועמד לראש מועצה אזורית המשתתף בבחירות חוזרות" יבוא "או לגבי מועמד בבחירות מיוחדות לראש רשות";

	
	
	(4)
	אחרי ההגדרה "בחירות חוזרות" יבוא:

	
	
	
	""בחירות מיוחדות לראש רשות"- בחירות לראש רשות מקומית לפי סעיף 24א בחוק הבחירה הישירה;
"בחירות מיוחדות לראש מועצה אזורית" – בחירות לראש מועצה אזורית לפי סעיף 6ו בחוק המועצות האזוריות;";



חוק המועצות האזוריות מוגדר שם? 

מירי פרנקל-שור:

	כן, זה היה כתוב ב- 6ב, אבל זה בעצם 6ו. 

אהוד שילת:

	לא, אבל אין חוק מועצות אזוריות; יש חוק מועצות אזוריות (מועדי- -

מירי פרנקל-שור:

	נכון. בחירות פליליות – ביקורת לראש המועצה.

אהוד שילת:

	אז צריך להוסיף פה.

מירי פרנקל-שור:

	אבל אני חושבת שיש הגדרה.

אהוד שילת:

	אז זה מה שאני שואל.

מירי פרנקל-שור:

	חוק המועצות האזוריות זה "חוק המועצות האזוריות (בחירת ראש מועצה) התשמ"ט – 1988 – יש הגדרה כזאת. 

אהוד שילת:

	(הקראה)

	
	
	(5)
	בהגדרה "הוצאות הבחירות" במקום "ושל מועמד לראש מועצה אזורית" יבוא "של מועמד לראש מועצה אזורית ושל מועמד בבחירות מיוחדות לראש רשות", ובמקום "ובקשר עם מערכת הבחירות" יבוא "או בקשר למערכת הבחירות";

	
	
	(6)
	בהגדרה "היום הקובע"-

	
	
	
	(א)
	בפסקה (1), בסופה יבוא "ואולם בבחירות מיוחדות לראש רשות יהיה היום הקובע – היום שבו נוצרה העילה לעריכת הבחירות האמורות";

	
	
	
	(ב)
	בפסקה (2), בסופה יבוא "ואולם בבחירות מיוחדות לראש מועצה אזורית יהיה היום הקובע – היום שבו נוצרה העילה לעריכת הבחירות האמורות".

	תיקון סעיף 2
	2.
	בסעיף 2 בחוק העיקרי, במקום "וכל מועמד לראש מועצה אזורית" יבוא "כל מועמד לראש מועצה אזורית וכל מועמד בבחירות מיוחדות לראש רשות".

	תיקון סעיף 7
	3.
	בסעיף 7 בחוק העיקרי - 

	
	
	(1)
	בכותרת השוליים, במקום "לרשימה" יבוא "לרשימה, למועמד בבחירות מיוחדות";

	
	
	(2)
	אחרי סעיף קטן (א1) יבוא:
"(א2) סכום המימון אשר כל מועמד בבחירות מיוחדות לראש רשות זכאי לקבל, הוא כאמור בסעיף קטן (א1) בשינויים המחויבים.";

	
	
	(3)
	בסעיף קטן (ב) -

	
	
	
	(א)
	ברישה, במקום "או למועמד לראש מועצה אזורית" יבוא "למועמד לראש מועצה אזורית או למועמד בבחירות מיוחדות לראש רשות", ובמקום "לפי סעיף קטן (א) או (א1)" יבוא "לפי סעיף קטן (א), (א1) או (א2), לפי הענין";

	
	
	
	(ב)
	בפסקה (1), במקום "לפי סעיף קטן (א) או (א1)" יבוא "לפי סעיף קטן (א), (א1) או (א2), לפי הענין", ובמקום "ישולם מיד אחרי פרסום תוצאות הבחירות" יבוא "ישולם בתוך 20 ימים מיום פרסום תוצאות הבחירות כאמור בסעיף 71 לחוק הבחירות או בסעיף 218 לצו המועצות האזוריות; ואולם אם הוגש ערעור על תוצאות הבחירות לפי סעיף 72 לחוק הבחירות או לפי סעיף 222 לצו המועצות האזוריות ישולם הסכום האמור בתוך 20 ימים מיום מתן פסק הדין הסופי בערעור הבחירות";

	
	
	(4)
	בסעיף קטן (ג), במקום "או של מועמד לראש מועצה אזורית" יבוא "של מועמד לראש מועצה אזורית או של מועמד בבחירות מיוחדות לראש רשות".

	תיקון סעיף 9
	4.
	בסעיף 9 בחוק העיקרי - 


 (1)  אחרי סעיף (ב1) יבוא:
      "(ב2) סכום  המימון אשר מועמד בבחירות מיוחדות לראש רשות זכאי לו בבחירות מיוחדות, הוא כאמור בסעיף קטן (ב1), בשינויים המחויבים.";

פה יש לי תיקון: פה כתוב: "סכום המימון אשר מועמד בבחירות מיוחדות לראש רשות זכאי לו בבחירות מיוחדות"; צריך להיות – בבחירות חוזרות. הרי יש מצב של בחירות חוזרות אחרי בחירות מיוחדות. סעיף 9 עוסק בבחירות חוזרות. לכן פה צריך להיות בפעם השנייה "בחירות חוזרות".

מירי פרנקל-שור:

	אבל בבחירות חוזרות בבחירות מיוחדות.

אהוד שילת:

	כן. אני מקריא שוב: "סכום המימון אשר מועמד בבחירות מיוחדות לראש רשות זכאי לו בבחירות חוזרות". 

מירי פרנקל-שור:

	בבחירות חוזרות בבחירות מיוחדות.

אהוד שילת:

	לא.

מירי פרנקל-שור:

	אז זה הולך לבחירות חוזרות כמו ב(ב1).

אהוד שילת:

	בדיוק. אנחנו נמצאים באותו סעיף ב- 9 של בחירות חוזרות; אבל זה בחירות חוזרות של בחירות מיוחדות. לכן בפעם השנייה צריך להיות "בבחירות חוזרות".	

(הקראה)
 
	
	
	(2)
	בסעיף קטן (ג), במקום "או למועמד לראש מועצה אזורית" יבוא "למועמד לראש מועצה אזורית או למועמד בבחירות מיוחדות לראש רשות" ובמקום "(א), (ב) או (ב2)" יבוא "(א) עד (ב2)".

	תיקון סעיף 10
	5.
	בסעיף 10(ה) בחוק העיקרי, אחרי "מועמד לראש מועצה אזורית" יבוא "או מועמד בבחירות מיוחדות לראש רשות, לפי הענין,".

	תיקון סעיף 12א
	6.
	בסעיף 12א בחוק העיקרי - 

	
	
	(1)
	בכותרת השוליים, בסופה יבוא "ולמועמד בבחירות מיוחדות לראש רשות";

	
	
	(2)
	בסעיף קטן (א) -

	
	
	
	(א)
	ברישה, אחרי "למומעד לראש מועצה אזורית" יבוא "ולמועמד בבחירות מיוחדות לראש רשות";

	
	
	
	(ב)
	בפסקה (3), במקום "שהמועמד לראש המועצה האזורית" יבוא "שהמועמד" ובסופה יבוא "מועמד בבחירות מיוחדות לראש רשות יציין בתצהיר כאמור כי חשבונות הבנק האמורים בפסקה (4) יוחדו למימון הבחירות המיוחדות, לפי חוק זה";

	
	
	(3)
	בסעיף קטן (ב), אחרי "מועמד לראש מועצה אזורית" יבוא "או מועמד בבחירות מיוחדות לראש רשות".



גדעון סער:

	מר שילת, מה קורה במקרה שלנו לגבי הפסקה שהקראת עכשיו, כאשר הבחירות או כאשר הבקשה תוגש לאחר תום הבחירות כשמדובר באותו תצהיר שצריך לציין, כפי שאתה אומר?

אהוד שילת:

	גם מי שמגיש את הבקשה אחרי הבחירות, את כל הבוחלטריה וההתנהלות הכספית שלו הוא חייב לנהל כל הזמן לפי החוק הזה. כשהוא יודיע שהוא רוצה מימון הוא יודיע על חשבונות הבנק, והחשבונות האלה חייבים להיות מיוחדים רק לעניין של הבחירות. זאת אומרת, חשבון הבנק, לפי דרישות מבקר המדינה, לא חייב להיות על שם הסיעה או על שם המועמד לבחירות.

גדעון סער:

	אבל את כל זה הוא לא ידע עד פרסום החוק.

אהוד שילת:

	הם שאלו אותי, ואמרתי להם שמי שרוצה מימון ורוצה גם לא להפסיד את 15% האחוזים שלו, צריך להתנהל כאילו החוק חל. 

גדעון סער:

	ברור. אתה אומר שלפי הסטנדרטים שקיימים, מקום שיש מימון.

אהוד שילת:

	יש גם סעיף שהחוק הזה חל גם על מי שלא ביקש מימון בכלל, ועדיין הוראות החוק חלות עליו. יש סעיף כזה בסוף החוק. מבקר המדינה מתלונן שאין לסעיף ההוא שיניים, אבל הוראה שהחוק חל – יש.  עדיין יש הבדל בין בחירות מיוחדות שבכלל החוק לא חל לגביהן לבין בחירות שהחוק חל עליהן, ומישהו לא ביקש מימון. השאלה שלך מבחינה זאת צודקת, אבל רוב המועמדים צלצלו אליי ושאלו, ואמרתי להם שיתנהגו כאילו החוק חל עליהם כי יש סיכוי טוב שהוא יעבור.

גדעון סער:

	יישר כוח.

	(הקראה)

	תיקון סעיף 13
	7.
	בסעיף 13 בחוק העיקרי - 

	
	
	(1)
	בסעיף קטן (א), במקום "או למועמד לראש מועצה אזורית" יבוא "למועמד לראש מועצה אזורית או למועמד בבחירות מיוחדות לראש רשות";

	
	
	(2)
	בסעיף קטן (ב), במקום "שזכאים הסיעה, הרשימה או המועמד לראש מועצה אזורית" יבוא "שהסיעה, הרשימה, המועמד לראש מועצה אזורית או המועמד בבחירות המיוחדות לראש רשות, זכאים".

	תיקון סעיף 14
	8.
	בסעיף 14 בחוק העיקרי - 

	
	
	(1)
	בסעיף קטן (א), במקום "או מועמד לראש מועצה אזורית" יבוא "מועמד לראש מועצה אזורית או מועמד בבחירות מיוחדות לראש רשות", ובמקום "מן הבנק הערב" יבוא "מן הבנק שנתן את כתב הערבות הבנקאית לפי סעיף 13(א) (בחוק זה – הבנק הערב)";

	
	
	(2)
	בסעיף קטן (ד), אחרי "מועמד לראש מועצה אזורית" יבוא "או מועמד בבחירות מיוחדות לראש הרשות", ובמקום "המועמד" יבוא "אותו מועמד";

	
	
	(3)
	בסעיף קטן (ה), במקום הרישה עד המילים "שניתנו בבחירות לראש המועצה" יבוא "לא קיבל מועמד לראש מועצה אזורית או מועמד בבחירות מיוחדות לראש רשות, לפחות 20% מהקולות הכשרים של הבוחרים שניתנו בבחירות לראש המועצה או לראש הרשות". 

	תיקון סעיף 15
	9.
	בסעיף 15 בחוק העיקרי - 

	
	
	(1)
	בסעיף קטן (ג) אחרי "מועמד לראש מועצה אזורית" יבוא "מועמד בבחירות מיוחדות לראש רשות" ואחרי סעיף 7(א1) יבוא "או (א2), לפי הענין";

	
	
	(2)
	אחרי סעיף קטן (ג) יבוא:
"(ד) לענין סעיף זה, אחת היא אם ההוצאה הוצאה בידי סיעה, רשימה, מועמד לראש מועצה אזורית או מועמד בבחירות מיוחדות לראש רשות, או בידי כל אדם אחר הפועל למענם ובזיקה אליהם."




גדעון סער:

	איך זה יכול להיות כאשר בבחירות שהן בחירות מיוחדות, לפי החוק, בעצם לא יכול להיות מועמד מטעם סיעה או רשימה כמובנן בחוק?

אהוד שילת:

	התיקון לא מתייחס דווקא למועמד לראש רשות, לפי העניין; התיקון הזה מדבר על כל האפשרויות: סיעה, רשימה או מועמד למועצה אזורית או מועמד לבחירות מיוחדות. גם מועמד לראש מועצה אזורית לא מוגש בידי סיעה כלשהי – זה מועמד עצמאי. לכן הם טובים בשני המקרים האלה. אבל הסעיף עוסק גם בסיעה וברשימה. לכן אדם שפועל למענם או בזיקה אליהם יכול להיות מצב שקיים. 

מירי פרנקל-שור:

	 מה ההבדל בין "למענם" לבין "בזיקה אליהם"? 

דלית דרור:

	זה לקוח מהבחירות הכלליות.

מירי פרנקל-שור:

	 זה בעייתי: אם פועל "בזיקה אליו", אתה יכול להגיד לגבי כל בן-אדם אם הוא פועל בזיקה למישהו. 

גדעון סער:

	לדעתי, צריך להוריד את המילים "ובזיקה אליהם". 


דלית דרור:

	יש כמה הנחות של מבקר המדינה מה נחשב זיקה ומה לא.

מירי פרנקל-שור:

	 מה נחשב זיקה?

דלית דרור:

	יש מבחנים.

גדעון סער:

	אני מבקש להוריד את שתי המילים האלה.

דלית דרור:

	כדאי לשמוע את מבקר המדינה בעניין הזה.

גדעון סער:

	אולי "למען מועמד". מה זה "פעולה בזיקה למועמד" – לחייב בדברים אמורפיים? 

דלית דרור:

	אנחנו מכירים את הבעיה שבאים כל מיני גופים גם לא בבחירות לרשויות המקומיות.

גדעון סער:

	שיוכיחו שזה למענם.

דלית דרור:

	הם שמים שלטים ועוזרים בתעמולה כאילו אף אחד לא ביקש מהם לעשות את זה.

גדעון סער:

	זה "למענם". 

חמי דורון:

	ברמה העקרונית אני מבין שהחוק הזה שחברי הכנסת המציעים הגישו מדבר על בחירות מיוחדות לראש רשות, ואני מבין שמנסים להכניס אליו את הנוהל שקיים גם בבחירות למועצות אזוריות. 

מירי פרנקל-שור:

	 לגבי מועצות אזוריות כבר יש הסדר בחוק.

חמי דורון:

	מנסים להחיל את ההסדר שקיים בחוק על מועצות אזוריות גם על הצעת החוק הזאת. העילה לבחירות מיוחדות היא כאשר ראש הרשות מתפטר באמצע הקדנציה או הולך לעולמו – רחמנא ליצלן – ואז עושים בחירות שבהן בוחרים אך ורק את ראש הרשות ולא את כל המועצה. אז לא כל-כך ברור לי למה מהלך מאוד פשוט הופך להיות חוק כל-כך גדול.

מירי פרנקל-שור:

	כיוון שצריך להיכנס לכל סעיף וסעיף. 

חמי דורון:

	אני לא מבין למה צריך להחיל כאן את התנאים של מועצות אזוריות רק מכיוון שיש דמיון מסוים.

מירי פרנקל-שור:

	אנחנו לא מחילים תנאים של מועצות אזוריות.

חמי דורון:

	אני רואה שכן. 

מירי פרנקל-שור:

	לא, היות שהיינו צריכים לעשות תיקונים טכניים.

חמי דורון:

	מערבבים פה שני דברים שאינם קשורים זה לזה. זה מה שכתוב כאן.

אהוד שילת:

	יש דמיון לא רק מבחינה חיצונית, אלא גם במהות בין בחירות לראש מועצה אזורית לבין בחירות מיוחדות לראש רשות. הדמיון נובע מכך שהחוק הזה כשנעשה לפני ראש מועצה אזורית, הרעיון שלו שהמימון ניתן לפי מספר המנדטים שרשימה זכתה בהם. יש יחידת מימון לכל יישוב – 49 ₪ כפול מספר הבוחרים, וזה מתחלק במספר המנדטים שנבחרו ביישוב. 

	בישיבות מיוחדות לראש רשות ובבחירות לראש מועצה אזורית אין מנדטים; בבחירות לראש עירייה ולראש מועצה מקומית בבחירות רגילות הכנסת רתמה בחוק הבחירה הישירה לראשי רשויות את ראש הרשות לאחת מרשימות המועמדים. אין מועמד חופשי; מועמד הוא תמיד ראשון ברשימת מועמדים כלשהי. לכן המימון שהוא מקבל בשביל התמודדות לראש רשות הוא לא מימון נפרד, אלא זה נקבע לפי מספר המנדטים שהסיעה שלו זכתה. כאן בשני המקרים של ראש מועצה אזורית ובחירות מיוחדות אין זכייה במנדטים, לכן שיטת החישוב היא אחרת לגמרי. כשקובעים מימון בבחירות מיוחדות הצענו שינקטו בדיוק אותה שיטה. זה לא רק עניין חיצוני שמתמודד פה מישהו, אלא במהות – אי-אפשר להחיל את החוק כפי שהוא על בחירות מיוחדות כמו שאי-אפשר היה להחיל אותו על בחירות לראש מועצה אזורית.

חמי דורון:

	אפשר היה לעשות תוספת לחוק, ואז אפשר להחיל אותו על בחירות מיוחדות. בסך-הכול צריך להוסיף סעיף.

מירי פרנקל-שור:

	ממש לא.


חמי דורון:

	ממש כן, כי את חוק הבחירה הישירה לרשות מקומית אני מכיר יוצא מן הכלל אחרי שלוש מערכות בחירות מקומיות, ואחרי הרבה מאוד שיחות טלפוניות ביני לבין עורך דין שילת בשנים האלו. לדעתי, מאוד מסרבלים את הנושא כי זה מקרה שלא יכול לקרות הרבה. גם אם בתקופה של 5 שנים בין בחירות לבחירות קורה שצריך לעשות בשניים, בשלושה, בעשרה יישובים במדינת ישראל בחירות מיוחדות – נכון שצריך לעשות שיטת מימון לבחירות מצד אחד; אבל מצד שני אם מדברים על ערים קצת יותר גדולות סביר להניח שאדם שאין מאחוריו סיעה ברשות המקומית ואינו חבר מועצה הוא לא יתמודד. הסיכוי שהוא יתמודד לראשות העיר כשהוא יהיה בודד ומולו מועצה לאומתית של 17 חברים שאין לו יד ורגל שם – אין לו מה לחפש שם בתור ראש רשות. לכן מעשית הוא לא יוכל לעבוד. צריך להיות אדם משוגע בקנה מידה גדול מאוד כדי לעשות את זה. ואם הוא ינצח – עם מי הוא בדיוק יעבוד? עם עצמו? אין לו סיעה. ואם הוא ייכנס לסיעה הוא ייחשב לחבר העודף במועצה.

גדעון סער:

	מה אתה מציע?

דלית דרור:

	לא צריך מימון?

חמי דורון:

	להפך. חייבים מימון. במסגרת הבחירות הרגילות לראש רשות אפשר להוסיף סעיף שמתייחס לבחירות מיוחדות, כי אף פעם לא התייחסו לזה. 

מירי פרנקל-שור:

	יש סעיף: 24א רבתי. 

חמי דורון:

	אבל לא התייחסו מבחינת המימון.

מירי פרנקל-שור:

	המימון הוא חוק אחר לחלוטין. יש בחוק הרשויות המקומיות חוק שמדבר על מימון בחירות בבחירה ישירה ברשות מקומית- -

גדעון סער:

	אני צריך לצאת לישיבה אצל היושב ראש, אבל אני אהיה זמין. אני קראתי שוב את סעיף הזיקה, ומאחר שנראה לי שזה תנאי מצטבר גם "למענם" וגם ב"זיקה אליהם" זה בסדר, ולכן זה בסדר להשאיר את הנוסחים.

היו"ר גאלב מג'אדלה:

	 אולי חבר הכנסת כבל יגיע.

גדעון סער:

	הוא לא יכול. נמצא כאן העוזר שלי, ואם יש צורך אני אגיע.


חמי דורון:

	אני לא מתנגד לחוק הזה, להפך: זה חוק חשוב, והיה צריך לחקוק אותו מזמן. אבל מערבבים פה יותר מדי דברים ויוצרים יותר מדי תנאים. למשל, במועצה אזורית אם אתה לא מקבל 20% מהקולות אתה לא זוכה למימון.

איוב קרא:

	 גם בשלטון המקומי זה כך.

חמי דורון:

	בבחירות מיוחדות זה תנאי לא סביר כי זו בחירה מיוחדת. בתנאים כאלה קל מאוד לקנות ראש רשות. אהוד שילת יודע את זה, משרד המשפטים יודע את זה, ואני יודע את זה. בא קבלן, שם חצי מיליון שקל – זה לא הרבה כסף – וקנה את ראש העיר הבא. זה מה שאתם עושים. 

אהוד שילת:

	מה ההבדל בין ראש מועצה אזורית בבחירות מיוחדות לעניין של 20%? אם זה לא צודק צריך לתקן גם שם.

חמי דורון:

	אני לא נכנס למועצות האזוריות, אני מודה ומתוודה שאינני מכיר את הנושא הזה מספיק כדי להתווכח על זה. אבל רשויות מקומיות אני מכיר היטב, ולכן לדעתי, 20% הוא סף לא סביר. בב בחירות מיוחדות צריך לתת סכום, לאסור לחלוטין על תרומות; להבדיל מבחירות רגילות ששם רשימה זכאית לקבל תרומות. בבחירות מיוחדות לראש רשות צריך לתת מימון, לאסור תרומות לחלוטין, ואז לא צריך 20%, אלא אפשר להסתפק בסף נמוך יותר שיהיה יותר הגיוני ויותר סביר. 

היו"ר גאלב מג'אדלה:

	 אתה מעלה נקודה ספציפית ומהותית, אבל מימון זה משהו אחר.

איוב קרא:

	 מה קורה כאשר ראש רשות הורשע בפלילים בעבירה שיש עמה קלון, וממלא מקום מחליף אותו – כמה זמן אפשר למשוך דבר כזה? אני מכיר רשות מסוימת שכבר למעלה מ- 90 יום ממלא המקום נמצא, וכל פעם יש עתירה ובלבול מוח עם אותה מפלגה, וזה נמשך כבר כמה חודשים טובים. כמה זמן ראש רשות כזה יכול להיות בחוץ וממלא המקום שלו ינהל את הרשות?

חמי דורון:

	הוא התפטר?

איוב קרא:

	השעו אותו, אבל הוא לא מתפטר. החוק צריך להתייחס גם לעניין הזה. 

חמי דורון:

	הוא הורשע?


איוב קרא:

	הוא הורשע בפלילים בעבירה שיש עמה קלון; השעו אותו, וכבר למעלה מ- 90 ממלא מקומו בתפקיד.

אהוד שילת:

	הדיחו אותו.

איוב קרא:

	הדיחו אותו, והוא ערער, ואז הוא כאילו על תקן של מושעה.

אהוד שילת:

	אין פסק דין סופי.

איוב קרא:

	ברור, אבל הוא יכול לגלגל את זה ככה כמה שנים. איפה הגבול?

אהוד שילת:

	אני צריך לבדוק את זה, קשה לי לתת לך תשובה. זה לא שייך למימון. 

היו"ר גאלב מג'אדלה:

	 זה חשוב, אבל זה לא קשור לזה.

איוב קרא:

	 זה קשור לזה. צריך לקבוע כמה זמן ראש רשות יכול להמשיך לבלבל את המוח למערכת. אולי הוא מבין שבסופו של דבר הוא ייצא מורשע עם קלון.

היו"ר גאלב מג'אדלה:

	איך אתה יודע, אתה בית משפט?

דלית דרור:

	בחוק הרשויות המקומיות, בחירת ראש הרשות או סגניו זה לא שאלה של מימון. התשובה היא בסעיף 20 לחוק הרשויות המקומיות. 

איוב קרא:

	 זה שייך לבחירות מיוחדות, כי אם הוא היה מקבל את פסק הדין היו נערכות שם בחירות מיוחדות. 

אהוד שילת:

	החוק קבע מהם המקרים שבגינם נערכות בחירות מיוחדות, וכולם מצבים שראש הרשות חדל מלכהן. 


איוב קרא:

	 הוא חדל. הוא רק עושה מניפולציות. צריך להגדיר כמה זמן. 

אהוד שילת:

	התיקון לא יכול להיות בחוק המימון, אלא בחוק הבחירה הישירה לראשי רשויות. שם צריך להגדיר את האלמנט שהוא יכול להיות מושעה למשך זמן מסוים, ואחר-כך הוא חדל לכהן לחלוטין. זה לא קשור לחוק המימון. 

היו"ר גאלב מג'אדלה:

	אני חושב שהתשובה של עורך דין שילת מספקת. זו סוגייה במקום אחר. 

חמי דורון:

	הוגש ערעור על החלק של הקלון.

דלית דרור:

	אז זה לא פסק דין סופי. כהונתו פוקעת, לפי כהונת ראש רשות.

חמי דורון:

	הבעיה היא במערכת המשפט שיכולה למשוך את זה 5 שנים. 

אהוד שילת:

	הבעיה היא פשוטה: זה נבחר ציבור שנתלתה בו סרחה, וצריך למצוא את שביל הזהב בין בעיטה בנבחר ציבור לבין ביצוע עבירה שיש עמה קלון. החוק מצא את שביל הזהב – להשעות אותו עד שיהיה פסק דין סופי. יכול להיות שזה נגרר קצת יותר זמן – אי-אפשר להגיד שכל נבחר ציבור שיש אתו משהו קודם כל צריך להעיף אותו ולזרוק אותו; היו הרבה משפטים של נבחרי ציבור – גם ראשי ערים – שיצאו זכאים. אז למה לחסל אותם?

איוב קרא:

	 אבל על ההרשעה אין ערעור, על הקלון יש ערעור.

אהוד שילת:

	בסדר, זה מהותי. צריך להתאזר בסבלנות עד שיהיה פסק דין סופי.

חמי דורון:

	ההליך הוא משפטי, הוא לא קשור לרשות.

היו"ר גאלב מג'אדלה:

	עורך דין שילת, אתה רוצה להשיב לשאלה של חבר הכנסת דורון?

חמי דורון:

	אני לא שאלתי, אני אמרתי.

אהוד שילת:

	אני לא יודע איך מתקנים בשלב הזה. אתה רוצה משהו אחר ממה שכתוב כאן. החוק נראה סבוך, מתקנים הרבה סעיפים משום שגם אתה מסכים שצריך לתת מימון בבחירות- -

חמי דורון:

	חד-משמעית.

אהוד שילת:

	אז צריך לומר שגם בבחירות מיוחדות צריך דין וחשבון כספי, וגם בבחירות מיוחדות הוא צריך חשבון בנק מיוחד. לכן יש תיקון כמעט בכל סעיף כדי שזה יחול גם עליו. לכן זה נראה מסובך, אבל זה לא מסובך, אלא דבר טכני. אתה רוצה שיטת מימון אחרת?

חמי דורון:

	אני לא רוצה שיטת מימון אחרת.

דלית דרור:

	איסור תרומות למועמד לראש רשות.

חמי דורון:

	הרי לא מתמודדת פה סיעה. על-פי החוק, סיעה רשאית לקבל תרומות, לא ראש רשות לבד. בבחירות רגילות המועמד לא יכול לקבל תרומות לבד; מי שמקבל תרומות זו הסיעה שהוא עומד בראשה. 

אהוד שילת:

	ראש הרשות – לא, אבל ראש מועצה אזורית – כן. 

חמי דורון:

	זו בדיוק הבעיה, ולכן החיבור הזה לא נכון.

אהוד שילת:

	אתה רוצה לתקן שני דברים בחוק: לדעתך, מה שנתנו לראש מועצה אזורית לא מעניין; אתה רוצה לקבוע כללים אחרים לחלוקת הכסף – כמה כסף ואופן חלוקתו. 

חמי דורון:

	ומה יהיה סף הפיצוי? 

אהוד שילת:

	יש כללים אחרים איך מחלקים את הכסף – מתי, למי וכמה.

	דבר שני, אתה רוצה לאסור כליל תרומות בבחירות מיוחדות. 


חמי דורון:

	נכון.

אהוד שילת:

	אין לך בעיה שאני קובע בסעיף מסוים שחלה עליו חובת ניהול חשבונות וחשבון בנק- -

חמי דורון:

	להפך, אני חושב שזה צריך להיות.

אהוד שילת:

	בסדר. מירי, איך עושים תיקון כזה?

מירי פרנקל-שור:

	 אני חושבת שזה לא עניינו, זה לא נושא שנדון בקריאה ראשונה. אתה מבקש לקבוע פה קונספציה אחרת. נכון שנשב עם אהוד שילת ונגיש הצעת חוק כמותית לנושא הזה, מכיוון שהסעיף הזה בא לקבע שיטת מימון בחירות קבועה ומחילה אותה על בחירות מיוחדות לראש רשות. בכל הצעת החוק הארוכה הזאת זה בדיוק התיקון. אתה מבקש לקבוע קונספציה אחרת. 

איתן כבל:

	יש כאן גם שאלה עקרונית. המימון הוא כדי לעזור, אבל מצד שני אם אתה מונע ממנו לקחת תרומות לאור השמש – אני חושש מאוד מהסיטואציה שעלולה להיגרם.

חמי דורון:

	להפך. 

איתן כבל:

	כיוון ששנינו בעלי ניסיון כבר ראינו הכול, אז בוא לא נגיד מי צודק יותר בעניין הזה. זה שווה, זה לא נושא שעכשיו באמצע אנחנו מחליטים לתת לו פתרון, הוא הרבה יותר מורכב.

חמי דורון:

	בבחירות מיוחדות התרומות מהוות אבן נגף הרבה יותר מאשר בבחירות רגילות. לכן אני מעדיף שהמדינה תקבע סכום מסוים כי הרבה יותר קל לתקצב את זה, וזה גם סכום הרבה יותר נמוך בסך-הכול, ותקופת הבחירות היא הרבה יותר קצרה, ואתה מונע את זה.

היו"ר גאלב מג'אדלה:

	חבר הכנסת דורון, גם אם אני מסכים אתך במהות, כרגע אנחנו לא יכולים לעכב את הצעת החוק.

איתן כבל:

	שווה דיון רציני.


חמי דורון:

	אני גם חושב ש- 20% הוא לא נכון.

דלית דרור:

	על 20% אפשר להגיש הסתייגות, אבל איסור תרומות זה נושא להצעת חוק אחרת.

היו"ר גאלב מג'אדלה:

	אנחנו רוצים לקדם את הצעת החוק, אנחנו מוגבלים בלוח הזמנים כי יש בחירות. 

אהוד שילת:

	בחדרה ראש העיר הבטיח שהיום הוא יתפטר.	

חמי דורון:

	אתה יודע איך אומרים "הבטחות" ביידיש.

אהוד שילת:

	(הקראה)

	תיקון סעיף 16
	10.
	בסעיף 16 בחוק העיקרי - 

	
	
	(1)
	בסעיף קטן (א), במקום "או מועמד לראש מועצה אזורית" יבוא "מועמד לראש מועצה אזורית או מועמד בבחירות מיוחדות לראש רשות";

	
	
	(2)
	במקום סעיף קטן (ב) יבוא:
"(ב) לא יקבלו סיעה, רשימה, מועמד לראש מועצה אזורית או מועמד בבחירות מיוחדות לראש רשות, בין בחירות לבחירות, במישרין או בעקיפין - 

	
	
	
	(1)
	כל תרומה שלא מתאגיד כאמור בסעיף קטן (א), בסכום או בסכומים העולים  על 5,000 שקלים חדשים, מאת אדם ובני ביתו הסמוכים על שולחנו;

	
	
	
	(2)
	כל תרומה מאת אדם שאינו רשום במרשם האוכלוסין המתנהל לפי חוק מרשם האוכלוסין, התשכ"ה-1965[footnoteRef:2] [2:   ס"ח התשכ"ה, עמ' 270.] 


	
	
	
	(3)
	כל תרומה, שניתנה בעילום שם; לענין זה, תרומה שניתנה ממי שזהותו ומענו לא נבדקו ולא אומתו בידי מקבל התרומה או מטעמו – כמוה כתרומה שניתנה בעילום שם.";



חמי דורון:

	למה אתם אומרים שזה לא קשור לחוק? זה בדיוק קשור לחוק. פה הסעיף שאפשר להכניס שבבחירות מיוחדות לא יהיו תרומות – מה הבעיה? הנה המקום, על מה אתם מדברים?

דלית דרור:

	אבל אין פה שינוי, כותבים את זה מחדש בגלל התוספת הקטנה, אבל 5000 ₪ קיימים בחוק.

חמי דורון:

	אז אני יכול לכתוב שבבחירות מיוחדות לא יחול סעיף התרומות.

אלי חזן:

	מה תעשה עם אלה שכבר קיבלו תרומות, למשל, בקריית טבעון?

חמי דורון:

	במידת הצורך אני יכול להחריג מקרה אחד שהוא בעייתי, כמו בקריית טבעון. 

איתן כבל:

	אני מציע שתגיש הסתייגות.

מירי פרנקל-שור:

	זאת שאלה מאוד מהותית, אתה יכול להעלות אותה. 

דלית דרור:

	זה נכתב מחדש מבחינה ניסוחית; במקום לכתוב "אחרי זה יבוא", כותבים את זה מחדש, יותר מסודר כדי להוסיף את התרומה בעילום שם. 

חמי דורון:

	אבל זה חלק מתיקון החוק. אנחנו צריכים להצביע על הסעיף הזה? אז נצביע על הסעיף הזה. אין שום בעיה מהותית להכניס בדיוק את הסעיף הזה.

מירי פרנקל-שור:

	מה אתה רוצה להכניס בסעיף 16?

חמי דורון:

	בבחירות מיוחדות ברשות מקומית לא יהיו תרומות. יש מימון.

איתן כבל:

	גם במועצה אזורית יש מימון. מה אתה חושב, שראש מועצה מקבל בבחירות מיוחדות קרן שפע? זה בדיוק אותו דבר.

חמי דורון:

	פה בדיוק הוויכוח. 


איתן כבל:

	זה שינוי דרמטי מדי.

מירי פרנקל-שור:

	חמי, לאיזה סעיף אתה מתכוון?

חמי דורון:

	כשמכניסים בסעיף 16 ממי אני רשאי לקבל תרומות כמועמד לרשות מועצה אזורית, ואתם מוסיפים: "או מועמד לבחירות מיוחדות לראש רשות", אני חושב שצריך לאסור תרומות בבחירות מיוחדות לראש רשות, כי התרומות בבחירות הרגילות ניתנות לסיעה. יש על זה בקרה שונה לגמרי, ולכן אין שום סיבה שבבחירות מיוחדות ראש רשות יקבל תרומה. להפך. זה רק פתח לדברים לא בריאים.

איתן כבל:

	אני מבין מה שהוא אומר, אבל הוא לא מבין שהפתח קיים – האם אתה מסדיר אותו? זה שווה דיון. אתה לא עושה עכשיו מהפכה בהזדמנות הזאת שיש נושא כזה.

מירי פרנקל-שור:

	סעיף 16 ב לחוק הרשויות המקומיות (מימון בחירות), קובע: "לא יקבלו סיעה, רשימה או מועמד לראש מועצה אזורית בין לבחירות במישרין או בעקיפין כל תרומה שלא מתאגיד, כאמור בסעיף קטן אה בסכום או בסכומים העולים על 5000 ₪". הצעת החוק, מטרתה לקבוע שגם בבחירות מיוחדות לראש הרשות נחיל את הסעיף הזה. לעניין הזה ספציפית מתנגד חבר הכנסת דורון להחיל את התרומה בבחירות מיוחדות. זה לא נושא חדש כמו הנושא הקודם שהעלית, ואתם צריכים לקבל החלטה.

איתן כבל:

	זה בדיוק מה שאני אומר. הבנו שזה לא נושא חדש, אני רק טוען שזה לא נושא שמתאים להעלות אותו עכשיו.

חמי דורון:

	למה לא?

גדעון סער:

	זה הנושא היחיד שעלה מאז שיצאתי?

מירי פרנקל-שור:

	בינתיים כן.

הנקודה היא מאוד ממוקדת: סעיף 16ב לחוק הרשויות המקומיות קובע שניתן לקבל תרומה, אבל שלא תעלה על 5000 ₪. את ההוראה הזאת אנחנו מחילים על בחירות מיוחדות. טוען חבר הכנסת חמי דורון שההוראה הספציפית הזאת הוא לא רוצה להפעיל על בחירות מיוחדות. 

חמי דורון:

	אני אסביר: אני מפריד לחלוטין את הנושא של בחירות במועצות אזוריות כי אני לא בקיא בהן ולא מכיר איך המערכת עובדת. ברשויות מקומיות הסיעה מקבלת את התרומה בבחירות הרגילות לפי מספר המנדטים; בבחירות מיוחדות יתמודדו אלה שכבר מכהנים כחברי מועצה או לחילופין מישהו שסיעה מסוימת מאוד מעונינת בו, כי אותו אדם שאינו חבר מועצה היום, נכנס למועצה בלי שיהיה לו גב במועצה. צריך ליצור מצב שאם הוא נבחר כראש רשות, תהיה לו תמיכה חיצונית משום שהתמיכה בתוך המועצה לא תהיה שלו. לכן כשהבחירות הן רק לראש הרשות הפתח ל"קומבינות יצירתיות" הוא הרבה יותר גדול ממה שקיים בבחירות הכלליות. 

גדעון סער:

	 למה?

 איתן כבל:

	 קומבינה היא קומבינה.

חמי דורון:

	לדעתי, בבחירות מהסוג הזה צריך להיות מימון נורמלי דרך המדינה, ולא ליצור מצב שמקבלים מימון חיצוני מתרומות שאנחנו יודעים איפה מתחילים אותן, ואנחנו יודעים גם איפה הן נגמרות.

גדעון סער:

	נגמרות ב- 5000 ₪.

חמי דורון:

	לא, הן לא נגמרות ב- 5000 ₪.

איתן כבל:

	מה ההבדל? אם הוא החליט לגנוב פה, אז הוא יגנוב שם.

גדעון סער:

	 הוא יכול לעבור על החוק בכל מקרה.

חמי דורון:

	זו בדיוק הבעיה.

גדעון סער:

	זה סכום שקיים בכל קמפיין, אפילו בבחירות פנימיות יש סכומים יותר גבוהים.

חמי דורון:

	בבחירות פנימיות אין מימון בחירות. 

גדעון סער:

	אבל אז המפלגה משחקת. פה אין מפלגה במשחק, אבל יש מדינה וגם לא לכולם, אלא לרף מסוים.


חמי דורון:

	המדינה צריכה לתת את התשלום, והרף צריך לרדת.

גדעון סער:

	המדינה לא נותנת לכולם.

חמי דורון:

	זה בדיוק הוויכוח, המדינה כן צריכה לתת לכל מי שמתמודד כמימון בחירות, והרף צריך להיות יותר נמוך – לא 20%. 

מירי פרנקל-שור:

	שלא יהיה סמוך לשולחנם של כל מיני אינטרסנטים כלכליים.

חמי דורון:

	נכון. שלא יהיה סמוך לשולחנם של כל מיני קבלנים. בעלי אינטרסים כלכליים נדל"ניים בדרך-כלל הם התומכים הגדולים בבחירות של ראשי רשויות. אם אפשר לנסות למנוע את זה, אנחנו יכולים לנסות את זה, וזאת בדיוק הדרך הקלה.

איתן כבל:

	זה שצריך למנוע – צריך למנוע. אבל אם אתה חושב שזה ימנע את העברת הכספים – אתה טועה. לפחות, תרומה של 5000 ₪ שהוא יכול לקבל – לפחות את זה הוא לא יגנוב. עברנו כמה מערכות בחירות, אתה לא יכול לשבור את הענף.

חמי דורון:

	איתן, זה לא רציני.

דלית דרור:

	אתה מציע הסתייגות שיהיה מימון מאוצר המדינה לבחירות מיוחדות, ולא יהיו תרומות?

חמי דורון:

	כן, שלא יהיו תרומות לבחירות מיוחדות.

דלית דרור:

	- - -

חמי דורון:

	היום הממשלה לא מממנת?

גדעון סער:

	אתה מממן פה הרבה יותר.


חמי דורון:

	לא נכון. אני רוצה להוריד את הסף מ- 20%.

אהוד שילת:

	49 ₪ כפול מספר הבוחרים טוב בעיניך?

חמי דורון:

	בוודאי. אין לי בעיה עם זה כי זה גם נותן סכומים סבירים.

אהוד שילת:

	אז אתה רק רוצה להוריד את הסף.

חמי דורון:

	כן. כי אם מתמודדים 5 אנשים, לא יכול להיות שהם יוצגו ככלי ריק. הוא יצטרך להביא כסף מהבית להתמודדות על ראש הרשות. 

גדעון סער:

	אתה לא חייב לקשור בין הדברים על סכומים של 5000 ₪.

חמי דורון:

	זה לא סכומים של 5000 ₪, זו הבעיה.

איתן כבל:

	תגיש הסתייגות.

קדוש יצחק:

	אני מועמד לראשות קריית טבעון. אני רוצה לברך את חברי הכנסת, גדעון סער ואיתן כבל על העזרה שהעניקו לנו להריץ את החוק. בקריית טבעון מתמודדים היום 7 אנשים, ש- 5 מהם אינם חברי מועצת העיר. חובה על המחוקק לסיים במהירות את נושא הסיוע במימון ולסייע לאותם מועמדים שנקלעו למצב של התמודדות מהיום למחר. אני מברך על הפעולה שעושים חברי הכנסת גדעון סער ואיתן כבל. תודה רבה על ההזדמנות. 

היו"ר גאלב מג'אדלה:

	 כיוונו לדרכך, אנחנו מאיצים את החוק. 

מירי פרנקל-שור:

	אנחנו לא מחוקקים כרגע חוק לקריית טבעון, אדוני היושב ראש. אנחנו מחוקקים חוק שיהיה נורמה. 

היו"ר גאלב מג'אדלה:

	 בין היתר.

מירי פרנקל-שור:

	נכון שקריית טבעון הייתה הקטליזטור, אבל החוק אינו מיועד לקריית טבעון.

היו"ר גאלב מג'אדלה:

	ברור.

חמי דורון:

	בהנחה שאנשים בקריית טבעון כבר קיבלו תרומות- -

גדעון סער:

	אנחנו בהחלט יכולים לשקול הורדת הרף ל- 15% כי אני לא חושב שיש השלכות מאוד דרמטיות בין 20% ל- 15%. אבל תרומה של 5000 ₪ זו לא תרומה בסדר גודל שצריך להדיר שינה מעינינו. בקמפיין פנימי אדם יכול לגייס כ- 9000 ₪, וזה לא רע. אלא אם כן קונים מועמדים, אבל לא קונים מועמדים ב- 5000 ₪. 

חמי דורון:

	אתה יודע שיש הבדל? למשל, מפלגה יכולה לקבל רק 1800 ₪.

גדעון סער:

	אני הייתי נגד העלאת רף התרומות למפלגות כשמפלגת העבודה הציעה את זה משום שזה יכול להעשיר מפלגה מול מפלגה, כי יש מפלגות שיש להן קהל יותר מבוסס וקהל פחות מבוסס. אבל כאשר מדובר בקמפיין – אני לא חושב שיש בעיה אם זה סכום סביר. 

היו"ר גאלב מג'אדלה:

	אתה רוצה להוריד את ה- 5000 ₪, והחברים, לפי ההצעה שלהם רוצים להשאיר את זה.

גדעון סער:

	הוא הציע גם להוריד את הרף.

חמי דורון:

	נכון, כי אני חושב שהא בהא תליא.

מירי פרנקל-שור:

	זו שאלה קונספטואלית, ערכית, שצריך לדון בה ולא במסגרת הצעת החוק. 

חמי דורון:

	למה? זה חלק ממה שמופיע כאן.

מירי פרנקל-שור:

	אנחנו מחילים את ההוראות הקיימות עד בחירות- -עכשיו צריך להחליט על 5000 ₪.


חמי דורון:

	יש שתי הסתייגויות: בסעיף 14 לחוק העיקרי שמדבר מפורשות על 20% מהקולות הכשרים – אפשר להוריד את זה. היות שצריך ממילא להצביע על זה במליאה אין שום סיבה שאני לא אשנה את זה, ואנחנו יכולים לשנות את זה, זה לא דבר חדש. 

היו"ר גאלב מג'אדלה:

	מ- 20% ל- 15%?

חמי דורון:

	חבר הכנסת גדעון סער אמר 15%, ואני מקבל את זה. אני חשבתי שפחות, אבל אני מוכן לקבל גם 15%.

אהוד שילת:

	אם תהיה הוראה בחוק נבצע את זה ככה.

היו"ר גאלב מג'אדלה:

	מה אומר נציג האוצר?

ערן פולק:

	בהורדה של הרף יש לזה משמעות תקציבית ברורה. אני לא יודע להגדיר אותה היום. דנו בה בדיון הקודם, ואי-אפשר להתעלם מזה. אנחנו מדברים אמנם כשברקע יש בחירות בקריית טבעון, אבל יכול להיות שבשנה הבאה או אפילו השנה יכול לקרות מצב כזה. זה יכול לקרות בערים יותר גדולות ובסכומים הרבה יותר גדולים. אני מבקש לבדוק טוב יותר את נושא של הורדת הרף כי העלות האפשרית רק עולה.

חמי דורון:

	ב- 5 השנים שבין 98' ל- 2003, כמה בחירות מיוחדות היו בארץ? היו 3 בחירות מיוחדות בשנה האחרונה שלפני השנה שהיו צריכות להיות בחירות בקריית-אונו, בירושלים ובחיפה.

אהוד שילת:

	ב- 6 השנים האחרונות היו בחירות מיוחדות במבשרת, בלהבים, בראש-פינה, בעמנואל ובעוד מקום אחד.

חמי דורון:

	ב- 5 רשויות. שימו לב על אילו סכומים אנחנו מדברים.

ערן פולק:

	מספר הרשויות זה לא הדבר הרלוונטי. 

חמי דורון:

	זה רלוונטי לגבי ההוצאה הכספית.


ערן פולק:

	אם יהיו בחירות כאלה בירושלים ובתל-אביב, אני לא צריך את להבים ואת עמנואל. זה מספיק.

חמי דורון:

	בסך-הכול אנחנו מדברים על ממוצע מאוד נמוך של בחירות מיוחדות, ולכן ההשלכה הכספית הזאת היא ממש אזוטרית ובשוליים. לכן לומר שיש לזה השלכות תקציביות – זה לא נכון. אין לזה השלכות תקציביות. יש השלכה, אבל היא בשוליים, היא לא השלכה שמכפילה את הסכום במשך השנים, משלשת אותו, או במקום הוצאה של 4 מיליון שקל צריך פתאום להוציא 7 מיליון שקל. אלה לא הסכומים. מדובר על סכומים בסדר גודל נמוך הרבה יותר. 

מירי פרנקל-שור:

	מהי עמדת משרד המשפטים?

דלית דרור:

	אני לא יודעת להסביר למה פה זה 15% וברשות המועצה האזורית זה 20%.

ערן פולק:

	בירושלים זה הרבה כסף.

חמי דורון:

	יחידת מימון בירושלים היא בסביבות- -

ערן פולק:

	35 מיליון.

חמי דורון:

	על כל חברי המועצה. 

אהוד שילת:

	20% זה לא מספר מחושב, אין פה היגיון.

חמי דורון:

	בבחירות מיוחדות בירושלים מה המקסימום שמועמד עצמאי רשאי להוציא? אני יודע שמועמד לראשות עיר רשאי להוציא 200% אחוז ממקסימום המנדטים שיש ברשותו ערב הבחירות. כמה ראש רשות רשאי להוציא כאן? יש הגבלה?

אהוד שילת:

	כן. 

חמי דורון:

	מה ההגבלה?

אהוד שילת:

	"לא יוציא ראש מועצה אזורית בהוצאת בחירות סכום העולה על 200% מהסכום המגיע לו, לפי סעיף 7א1". 7א1 אומר: "סכום המימון שראש מועצה אזורית זכאי לקבל יהיה אחד מאלו: 
נבחר – 60% מסוג המימון שביישוב; אם קיבל יותר מ- 60% כשהוא נבחר הוא מקבל לפי האחוזים שהוא קיבל. 

חמי דורון:

	אתם מבינים למה כשמחילים את החוק הזה על בחירות מיוחדות זה הופך להיות טירוף? כי על פי זה, מועמד שנבחר, נניח בעיריית תל-אביב, יכול לקבל 60% מ- 35 מיליון שקל. זה נשמע לכם הגיוני? סביר? עשו פה קישור שהוא פשוט לא שייך, הוא פשוט מטורף. לוקחים את כל הסכום של היישוב. אדוני, משרד האוצר, אני מתנצל, אתה לתת רק למי שעובר רק 95% יכול לקבל כסף. זו המשמעות שמאפשר החוק הזה. 

אהוד שילת:

	אני לא מתווכח אתך כי אין לי מושג כמה שווה מועמדות בתל-אביב.

חמי דורון:

	בראשון לציון מועמדות שווה 315 אלף שקל כפול 27 מנדטים.

מירי פרנקל-שור:

	אתה אומר נתונים שאנחנו פשוט לא יודעים איך להגיב עליהם, אנחנו לא יודעים אם אתה צודק או אם אתה לא צודק. 

חמי דורון:

	אני מצטער.

מירי פרנקל-שור:

	איך אנחנו יודעים כמה מועמד שווה בראשון לציון?

חמי דורון:

	אלה מספרים שאני יודע בוודאות כי אני הייתי ראש מטה בחירות בראשון, אז אני יודע בוודאות מה היה בבחירות האחרונות: 315 אלף שקלים למנדטים כפול 27 מנדטים שזה גודל המועצה. זה 8.5 מיליון. 60% מ- 8.5 מיליון זה 5 מיליון שקל. זה בסדר שבעיר כמו ראשון בבחירות מיוחדות המועמד יכול להוציא 5 מיליון שקל? 

מירי פרנקל-שור:

	כמה מימון אתה חושב שאפשר לתת למועמד?

חמי דורון:

	בעיר גדולה כמו תל-אביב, צריך להיות מקסימום מיליון ₪, וזה גם יותר מדי, זה רק לראש רשות. הזיקה הזאת איננה נכונה.


מירי פרנקל-שור:

	אבל מה שאתה אומר זו החלטה מאוד ערכית, זו לא החלטה משפטית. 

חמי דורון:

	היא משפטית, אני לא חושב שמישהו שם לב לזה.

מירי פרנקל-שור:

	היא לא משפטית. כמה מועמד לראש רשות יכול לקבל בבחירות מיוחדות – צריך לדעת מה היו ההוצאות שלו, מה ההכנסות שלו, וכך להחליט. זו לא שאלה משפטית. 

חמי דורון:

	השאלה המשפטית היא ההרכבה בין מועצות אזוריות. אמרו – יש הצעת חוק לגבי ראש רשות, לא יכלו להתמודד עם זה, ואז באו ואמרו שיש מקרה דומה במועצות האזוריות ונחיל את זה.

מירי פרנקל-שור:

	אני בפירוש לא מסכימה עם מה שאתה אומר. 

דלית דרור:

	גם במועצות אזוריות זה לא הגיוני לתת 60%.

מירי פרנקל-שור:

	אתה טוען נגד הקונספציה. 

חמי דורון:

	במועצות אזוריות זה יכול להסתכם בחצי מיליון שקל לכל היישוב כי זה 49 שקלים על 100 בעלי זכות בחירה. 

מירי פרנקל-שור:

	ברגע שמועמדות בראשון שווה 5 מיליון שקלים- -

חמי דורון:

	זה נורא נחמד וכדאי לי, אבל זה לא נכון, ולא בסדר למדינה.

אהוד שילת:

	אם בראשון משלמים 5 מיליון שקלים זה יהרוג את כל הקבלנים שרצים אחרי ראש הרשות כדי לתת לו. 

חמי דורון:

	בבחירות האחרונות אחד המתמודדים שזכה אפילו, הוציא יותר מ- 5 מיליון שקלים אף על פי שהוא דיווח רק על 2.5 מיליון שקלים.

אהוד שילת:

	אם כך 5 מיליון שקלים אולי זה סביר, אני לא יודע מה בשוק פה.

חמי דורון:

	זה לא קשור לשוק בכלל. אני מדבר על זה ברמה העקרונית. ברגע שאנחנו נותנים אפשרות להוצאה בבחירות מיוחדות לפי הכתוב בחוק, אנחנו מגיעים לסכומי עתק. אנחנו מזמינים את הקומבינות, אנחנו קוראים לקומבינות ולתרומות האלה.

מירי פרנקל-שור:

	למה קוראים לקומבינה?

אהוד שילת:

	אם הוא מקבל תרומות גדולות הוא לא צריך שום מימון- -

מירי פרנקל-שור:

	נכון, אם הוא מקבל מימון בשביל מה הוא צריך קומבינות?

חמי דורון:

	בדרך כלל הקבלן נותן את התרומות הגדולות, רק הוא מחלק את זה בין עשרה- -

אהוד שילת:

	הוא מקבל את זה מהמדינה, אז למה לחייב אותו להתקשר לקבלן ולעשות עבירה על החוק. הוא מקבל ביושר מהמדינה.

מירי פרנקל-שור:

	הוא מקבל ביושר, והוא לא צריך להיות סמוך על שולחנם של אחרים.

חמי דורון:

	זו שיטת שני הקצוות של המקל: אתה אומר לתת לו סכום יותר גדול מאוצר המדינה ולמנוע את התרומות; מצד שני זה לא מה שקורה כי מותר לו להוציא יותר כסף – כלומר, הוא יקבל יותר מהמדינה, וגם יקבל תרומות; אבל הדבר השלישי יותר חשוב: אין שום היגיון בבחירות מיוחדות לראש רשות שבהן לוח הזמנים מאוד קצר. מדובר לא על בחירות למועצה, אלא על בחירה אישית של אדם מסוים, ואין צורך לתת סכומים בסדר גודל כזה. צריך למצוא מנגנון אחר למקסימום הוצאה. זה בלתי הגיוני. בירושלים מדברים על 35 מיליון שקל, ו – 60% מהם זה סכום עצום. זה נשמע הגיוני?

מירי פרנקל-שור:

	אבל זו לא שאלה משפטית, אלא שאלה ערכית. באיזה סכום אתה חושב שהמדינה צריכה לתמוך במועמד לבחירות מיוחדות? אתה אומר 20% - תגיד 20%, אתה אומר 15% - זה עניין של 15%. אבל זו שאלה ערכית. 

חמי דורון:

	20% זה משהו אחר.

מירי פרנקל-שור:

	במקום 60% תגיד 10%.

חמי דורון:

	אבל אני צריך לשנות גם את הצעת החוק.

דלית דרור:

	בסדר, תכף נראה.

היו"ר גאלב מג'אדלה:

	לא צריך לשנות את הצעת החוק אם מורידים את גובה האחוז.

מירי פרנקל-שור:

	אפשר לתקן את זה, אני גם אמרתי שאפשר לתקן את זה.

דלית דרור:

	15ג מפנה ל- 7א1 שמפנה ל- 6. 

מירי פרנקל-שור:

	זה שינוי מהותי, אבל לא משפטי.

דלית דרור:

	אין ספק שבעניין הזה אין מקום להשוואה עם רף ההוצאות שקובעים למועמד לראש רשות מועצה אזורית.

חמי דורון:

	ודאי שלא. כמה תושבים יש במועצה אזורית? 4000 בעלי זכות בחירה – זה הרבה?

דלית דרור:

	אפשר לא לקבוע 60%, אלא איזשהו אחוז אחר יותר נמוך שתקבעו או אחוז מסוים שלא יעלה על סכום מסוים בשקלים.

חמי דורון:

	את יודעת שאני אף פעם לא עומד בצד של האוצר, אני תמיד נגד האוצר, אבל פה זה לא הגיוני.

היו"ר גאלב מג'אדלה:

	פה אתה רואה את המדינה.


חמי דורון:

	אני חושש מההשלכות הכספיות של הוצאות מהסוג הזה על הרשויות המקומיות. זה מה שמדאיג אותי, לא מדאיג אותי שהוא יצטרך לשלם סכום יותר גדול.

אהוד שילת:

	צריך לקבוע טבלה בחוק שברשויות עד גובה מסוים זה צריך להיות ככה- -

דלית דרור:

	אפשר להשאיר 60%, אבל ברשויות שמספר התושבים שלהן הוא למעלה ממספר התושבים במועצה אזורית אופיינית צריך לקבוע מדרגות אחרות.

חמי דורון:

	הסעיף הזה לא יוחל על בחירות מיוחדות ברשויות מקומיות בערים.

אהוד שילת:

	אז מה כן יחול?

דלית דרור:

	זה כל הרעיון של הצעת החוק.

חמי דורון:

	פה מגבילים את סך-הכול ההוצאות המותרות בשווי של שני מנדטים מהמועצה- -

אהוד שילת:

	אתה מדבר על המימון או רק על ההוצאות המיוחדות?

דלית דרור:

	כרגע דיברנו על הגבלת ההוצאות.

חמי דורון:

	מקסימום ההוצאות שמותר להוציא. כשאני רץ לבחירות יש לי היום שני מנדטים, ומותר לי להוציא 4 מקסימום. חייבים ליצור מקסימום הגבלה בהוצאות.

אהוד שילת:

	אבל אם יש למועמד אלף, ואני אומר לו שמותר לו להוציא רק 500 – מה עשיתי בזה?

חמי דורון:

	לא. המימון שאתה נותן לו צריך להיות בסדר גודל של מנדטים שיש לו- -

	אתה נותן 49 ₪ כפול מספר התושבים בעלי זכות הבחירה חלקי מספר חברי המועצה. זו יחידת המימון. 

אהוד שילת:

	לא, זו יחידת המימון לסיעה, לא למועמד לראש רשות.

חמי דורון:

	כמה היא לראש רשות?

אהוד שילת:

	למועצה אזורית – 60% מ- 49 ₪ כפול מספר הבוחרים. לפי הקולות שהוא קיבל, ובלבד שזה למעלה מ- 20%. 

חמי דורון:

	זאת אומרת שמקסימום ההוצאות יכול להיות מקסימום המימוש שאתה מתיר. ההבדל בין רשויות מקומיות לבין מועצות אזוריות הוא שאנחנו מגיעים למצב שהסכומים יכולים להיות מטורפים לחלוטין ובלתי הגיוניים, ולכן אני מציע שמקסימום המימון וההוצאה המוכרת צריכים להיות יחידת מימון של 3 מנדטים באותה רשות מקומית. זה די הרבה כסף. זה פחות או יותר צריך להיות המימון, והוא הגיוני. למה 3 מנדטים? במקום כמו קריית-אונו יחידת מימון הייתה בסדר גודל של כ- 30 אלף שקלים; אם לוקחים 3 מנדטים זה כ- 90 אלף שקל. צריך לזכור שכשיש בחירות רגילות, אדם שאין לו מנדטים במועצה בכלל יכול להוציא 150% מנדט אחד – מנדט וחצי. כלומר עם 45 אלף שקלים אפשר היה לעשות קמפיין שלם, כי זו מקסימום ההוצאה המותרת לו. כאן אנחנו מדברים על 3 מנדטים, ולדעתי, זה הגיוני. אבל כשאנחנו אומרים 60% מכלל הוצאות המימון של היישוב – אנחנו אומרים מראש לאנשים: תתפרעו, תוציאו כספים בסדר גודל בלתי הגיוני. 

היו"ר גאלב מג'אדלה:

	איך אתם רוצים לתקן את זה?

דלית דרור:

	הוא מצביע על בעיה אמיתית של רף הוצאות לא סביר בערים הגדולות. אם אנחנו הולכים לפי המתכונת של מועצה אזורית שבנויה יחסית על מעט תושבים, אנחנו מגיעים למצב לא סביר בערים הגדולות. 

מירי פרנקל-שור:

	חבר הכנסת דורון מציע שמועמד לבחירות מיוחדות לא יקבל כל-כך הרבה כסף.

חמי דורון:

	3 מנדטים. 

אהוד שילת:

- -מועצה אזורית- -

חמי דורון:

	אני לא משנה את המועצה האזורית כי שם יש היגיון.


מירי פרנקל-שור:

	זו לא החלטה משפטית, זו החלטה ערכית.

דלית דרור:

	אני חשבתי על רעיון אחר, אבל אני לא בטוחה שהוא יותר טוב: אני חשבתי להשאיר 60%, אבל לקבוע רף של תושבים, כך שאם מדובר על רשות מקומית שבה מספר התושבים מסוים גבוה ממספר מסוים – אז שם לקבוע גג.

חמי דורון:

	אז את יוצרת מעין אפליה בין היישובים.

דלית דרור:

	הקמפיין הוא בכל זאת לא בפרופורציה ישירה למספר התושבים.

חמי דורון:

	דלית, אני רוצה לעשות חוק שהוא לא ספציפי, אלא כללי לכל הרשויות המקומיות. בחוק כללי הקריטריונים של החוק צריכים להיות זהים. 

דלית דרור:

	אפשר לעשות מדרגות.

חמי דורון:

	השיטה שאני מציע יוצרת מדרגות, אבל גם מבחינה משפטית הקריטריון הוא אחיד – לפי מספר מנדטים. מספר המנדטים הוא פונקציה של מספר התושבים.

דלית דרור:

	אף על פי שזה נשמע לי הגיוני, אני לא מבינה בסכומים: כמה עולה מנדט, כמה אנשים מוציאים בבחירות. יש חברי כנסת כאן שמתמצאים בנושאים האלה הרבה יותר.

מירי פרנקל-שור:

	אני גם לא יודעת כמה עולה קמפיין, כך שאנחנו לא יודעים אפילו אם מה שאתה מציע הוא נכון או לא.

חמי דורון:

	בקמפיין The sky is the limit מבחינת הסכום. אין גבול להוצאות.

מירי פרנקל-שור:

	יש בכל זאת מינימום שאתה צריך, נכון?

חמי דורון:

	למה? בקריית-אונו אנשים יצאו עם 45 אלף שקל לקמפיין. 

ערן פולק:

	חבר הכנסת דורון, הדרך הכי פשוטה טכנית לעשות את זה היא להגדיר שבבחירות מיוחדות שווי יחידת המימון תהיה 40%-50% מהיחידה הכוללת, ואז לא צריך את המשחק עם האחוזים.

חמי דורון:

	להפך, אתה לא עושה אחוזים, לפי מספר המנדטים. אני קובע ששווי יחידת המימון לצורך בחירות מיוחדות יהיה השווי של 3 מנדטים.

מירי פרנקל-שור:

	למה 3 מנדטים? 

דלית דרור:

	זה שרירותי.

חמי דורון:

	למה 20%?

מירי פרנקל-שור:

	אבל אם אנחנו משנים, אתה צריך לתת היגיון לשינוי. השאלה היא האם ההיגיון של 3 המנדטים נכון בחתך רוחב לכל אופי יישוב. אין לי מושג איך להתמודד עם זה.

אהוד שילת:

	גם מחר לא יהיה לי מושג, כי אני לא יודע כמוך כמה עולה קמפיין. זה נשמע לי סביר.

מירי פרנקל-שור:

	זה נשמע לי סביר, אבל אין לי כלים להתמודד עם הטענה שלו.

	היות שחבר הכנסת דורון צריך להסביר גם את הנושא הזה לחבר הכנסת גדעון סער, אני מציעה, אדוני היושב ראש שנתקדם, נשאיר את זה כרגע פתוח - -

היו"ר גאלב מג'אדלה:

	אני מציע שנדלג על הסעיף הזה. נמשיך בקריאת החוק. אתה וחבר הכנסת כבל תגיעו להבנה בעניין ותגידו לנו איזה מדרגות אתה מציע, ואיזו שיטה אתה מציע. אני הבנתי גם מעורכת הדין דלית דרור וגם מעורך-דין שילת שיש הבנה והצדקה למה שאתה אומר. 

איתן כבל:

	בתל-אביב זה נכון. אני אומר את זה מניסיון של מי שניהל את המערכת המוניציפלית. כשמדובר ביישוב קטן אתה מוצא שהמועמד צריך לנהל מערכת בחירות עם 30 אלף שקל.

חמי דורון:

	והוא ניהל?

איתן כבל:

	לא.

היו"ר גאלב מג'אדלה:

	סליחה. אני לא מוכן לעכב את הדיון. אנחנו מצאנו הבנה למהות שהוא מעלה. זה חל על מועצה אזורית, אבל כשמדובר על עיר גדולה זה המון כסף. תגיעו לנוסחה שמקובלת עליכם, ואנחנו נקבל את זה.

אהוד שילת:

	(הקראה)

	המשך תיקון סעיף 16
	10.
	(3)
	אחרי סעיף קטן (ב) יבוא:
"(ב1) סיעה, רשימה, מועמד לראש מועצה אזורית או מועמד בבחירות מיוחדות לראש רשות יפרסמו את שמות התורמים להם וסכומי התרומות, כפי שיורה מבקר המדינה.
(ב2) לענין סעיף זה, אחת היא אם התרומה ניתנה לסיעה, לרשימה, למועמד לראש מועצה אזורית או למועמד בבחירות מיוחדות לראש רשות, או לכל אדם אחר הפועל למענם ובזיקה אליהם.";

	
	
	(4)
	בסעיף קטן (ד), במקום "סעיפים קטנים (א), (א1) או (ב) יבוא "סעיפים קטנים (א) עד (ב1)".

	תיקון סעיף 17
	11.
	בסעיף 17 בחוק העיקרי - 

	
	
	(1)
	בסעיף קטן (א), במקום "ומועמד לראש מועצה אזורית" יבוא "מועמד לראש מועצה אזורית ומועמד בבחירות מיוחדות לראש רשות";

	
	
	(2)
	בסעיף קטן (ג), במקום "או המועמד לראש מועצה אזורית" יבוא "המועמד לראש מועצה אזורית או המועמד בבחירות מיוחדות לראש רשות".

	תיקון סעיף 18
	12.
	בסעיף 18(א) בחוק העיקרי, אחרי "לראש מועצה אזורית באותה רשות" יבוא "ושל כל המועמדים בבחירות מיוחדות לראש רשות, באותה רשות".

	תיקון סעיף 19
	13.
	בסעיף 19(א) בחוק העיקרי, במקום "או מועמד לראש מועצה אזורית" יבוא "מועמד לראש מועצה אזורית או מועמד בבחירות מיוחדות לראש רשות".

	תיקון סעיף 20
	14.
	בסעיף 20 בחוק העיקרי, במקום "רשימת בת או של מועמד לראש מועצה אזורית" יבוא "רשימת בת, של מועמד לראש מועצה אזורית או של מועמד בבחירות מיוחדות לראש רשות".

	תיקון סעיף 21
	15.
	בסעיף 21 בחוק העיקרי - 

	
	
	(1)
	סעיפים קטנים (א) ו-(ג), בכל מקום, במקום "רשימה ומועמד לראש מועצה אזורית" יבוא "רשימה, מועמד לראש מועצה אזורית ומועמד בבחירות מיוחדות לראש רשות";

	
	
	(2)
	בסעיף קטן (ה), במקום "או מועמד לראש מועצה אזורית" יבוא "וכן מנציגיו של מועמד לראש מועצה אזורית או של מועמד בבחירות מיוחדות לראש רשות".

	תיקון סעיף 22
	16.
	בסעיף 22 בחוק העיקרי - 

	
	
	(1)
	במקום כותרת השוליים יבוא "דוחות של סיעות, רשימות ומועמדים";

	
	
	(2)
	בסעיף קטן (א), במקום "רשימה או של מועמד לראש מועצה אזורית" יבוא "רשימה, של מועמד לראש מועצה אזורית או של מועמד בבחירות מיוחדות לראש רשות";

	
	
	(3)
	בסעיף קטן (ג), במקום "או מועמד לראש מועצה אזורית" יבוא "מועמד לראש מועצה אזורית או מועמד בבחירות מיוחדות לראש רשות".

	תיקון סעיף 23
	17.
	בסעיף 23 בחוק העיקרי - 

	
	
	(1)
	בסעיף קטן (א), בכל מקום, במקום "או המועמד לראש מועצה אזורית" יבוא "המועמד לראש מועצה אזורית או המועמד בבחירות מיוחדות לראש רשות";

	
	
	(2)
	בסעיף קטן (ד), במקום "או מועמד לראש מועצה אזורית" יבוא "מועמד לראש מועצה אזורית או מועמד בבחירות מיוחדות לראש רשות";

	
	
	(3)
	בסעיף קטן (ז) - 

	
	
	
	(א)
	בפסקה (1), במקום "רשימה או מועמד לראש מועצה אזורית" יבוא "רשימה, מועמד לראש מועצה אזורית או מועמד בבחירות מיוחדות לראש רשות";

	
	
	
	(ב)
	בפסקה (2), במקום "הרשימות והמועמדים לראש מועצה אזורית" יבוא "הרשימות, המועמדים לראש מועצה מקומית והמועמדים בבחירות מיוחדות לראש רשות";

	
	
	(4)
	בסעיף קטן (י), במקום "הרשימה או המועמד לראש מועצה אזורית" יבוא "הרשימה, המועמד לראש מועצה אזורית או המועמד בבחירות מיוחדות לראש רשות".

	החלפת סעיף 24
	18.
	במקום סעיף 24 בחוק העיקרי יבוא - 

	
	"הודעות והצהרות
	24.
	הודעות, הצהרות ותצהירים של המנויים להלן לפי חוק זה יימסרו:

	
	
	
	(1)
	לגבי סיעה – על ידי בא כוחה או ממלא מקומו שנקבעו על פי סעיף 11(א)(1);

	
	
	
	(2)
	לגבי רשימה – על ידי בא כוחה או ממלא מקומו כאמור בסעיף 12(א)029;

	
	
	
	(3)
	לגבי מועמד לראש מועצה אזורית – יכול שיימסרו על ידו וגם בידי בא כוחם של מי שהציעו את מועמדותו לראש המועצה כאמור בסעיף 157 לצו המועצות האזוריות, או בידי ממלא מקומו של בא הכוח האמור;

	
	
	
	(4)
	לגבי מועמד בבחירות מיוחדות לראש רשות – יכול שיימסרו על ידו וגם בידי בא כוחם של מי שהציעו את מועמדותו לראש הרשות כאמור בסעיף 5(ג) לחוק הבחירה הישירה, או בידי ממלא מקומו של בא הכוח האמור."

	תיקון סעיף 25
	19.
	בסעיף 25 בחוק העיקרי, במקום "או מועמד לראש מועצה אזורית" יבוא "למועמד לראש מועצה אזורית או למועמד בבחירות מיוחדות לראש רשות".

	תיקון סעיף 27
	20.
	בסעיף 27 בחוק העיקרי, בכל מקום, במקום "או מועמד לראש מועצה אזורית" יבוא "מועמד לראש מועצה אזורית או מועמד בבחירות מיוחדות לראש רשות".

	תיקון סעיף 28
	21.
	בסעיף 28 בחוק העיקרי, במקום "או מועמד לראש מועצה אזורית" יבוא "מועמד לראש מועצה אזורית או מועמד בבחירות מיוחדות לראש רשות".

	תיקון סעיף 29
	22.
	בסעיף 29 בחוק העיקרי במקום "מרשימות וממועמדים לראש מועצה אזורית" יבוא "מרשימות, ממועמדים לראש מועצה אזורית וממועמדים בבחירות מיוחדות לראש רשות",ובמקום "לרשימות ולמועמדים לראש מועצה אזורית" יבוא "לרשימות, למועמדים לראש מועצה אזורית ולמועמדים בבחירות מיוחדות לראש רשות".

	תיקון סעיף 30
	23.
	בסעיף 30 בחוק העיקרי - 

	
	
	(1)
	בסעיף קטן (א), במקום "לרשימות ולמועמדים לראש מועצה אזורית" יבוא "לרשימות, למועמדים לראש מועצה אזורית והמועמדים בבחירות מיוחדות לראש רשות";

	
	
	(2)
	בסעיף קטן (ב9, במקום "הרשימות והמועמדים לראש מועצה אזורית" יבוא "הרשימות, המועמדים לראש מועצה אזורית והמועמדים בבחירות מיוחדות לראש רשות";

	
	
	(3)
	בסעיף קטן (ג)(1), במקום "או מועמד לראש מועצה אזורית" יבוא "מועמד לראש מועצה אזורית, או מועמד בבחירות מיוחדות לראש רשות".

	בחירות מיוחדות באדר ב' התשס"ה – הוראת שעה
	24.
	על בחירות מיוחדות שיתקיימו בחודש אדר ב' התשס"ה יחולו הוראות החוק העיקרי כנוסחו בחוק זה בשינויים אלה:

	
	
	(1)
	בסעיף 12 א(א)  בחוק העיקרי, במקום  "לא יאוחר מהיום ה-21 שלפני יום הבחירות" יבוא "לא יאוחר מהיום החמישי שלאחר יום הבחירות";

	
	
	(2)
	בסעיף 29 בחוק העיקרי, במקום  "מהיום ה-14 שלפני יום הבחירות" יבוא "מהיום ה-15 שלאחר יום הבחירות".



אני מבקש להוסיף כאן 3 פסקות: 

			       (3) בסעיף 12א(א) בסופו יבוא: וכן יצהירו כי חשבונות הבנק האמורים 
בסעיף 21א, בפסקה 4 להלן ובסעיף קטן (ב) נועדו במיוחד לניהול   מערכת הבחירות של המועמד.

חמי דורון:

	האם זה לא צריך להיות "נועדו בלבד למערכת הבחירות"? למה "במיוחד"?

אהוד שילת:

	חשבון בנק מיוחד.

חמי דורון:

	אבל כשאתה כותב את זה במינוח הזה "במיוחד", זה אומר שזה במיוחד לזה, אבל זה יכול לתת עוד כמה דברים.

מירי פרנקל-שור:

	אבל יש לנו חשבון בנק מיוחד.

חמי דורון:

	אבל זה לא אומר שזה נכון. אני חושב שזה צריך להיות "בלבד", זה לא יכול להיות למשהו אחר.

איתן כבל:

	הוא צודק בעניין הזה.

אהוד שילת:

	שיהיה "בלבד".

דלית דרור:

	למה לא "במיוחד להוצאות הקמפיין בלבד"? חשבון מיוחד, שאפשר להוציא ממנו רק לקמפיין, בלבד. 

איתן כבל:

	ניהול מערכת החשבונות של הקמפיין.

אהוד שילת:

	פסקה נוספת בסעיף 24 מתייחסת לסעיף 21 לחוק העיקרי שבו יש שתי פסקות: 

4.   (א) במקום בחשבונות הבנק שעליהם הודיע, כאמור, בסעיף 11א(5) ו- (ב) יבוא:  
         בחשבונות בנק שנועדו במיוחד לניהול מערכת הבחירות של הסיעה. 
גם פה אותה הערה – במקום "במיוחד", יבוא "בלבד".

5.   במקום סעיף קטן (ב) יבוא: סיעה, רשימה, מועמד לראש מועצה אזורית או מועמד 
בבחירות מיוחדות לראש רשות יודיעו בכתב למבקר המדינה על פתיחת חשבונות 
הבנק האמורים בסעיף קטן (א) תוך שבוע ימים מיום פתיחת חשבון הבנק וכן   
יודיע ובכתב למבקר המדינה על כל שינוי במספר החשבון.


דלית דרור:

	למה זה לא תיקון בטקסט של החוק? למה זה רק לגבי הבחירות של אדר ב' תשס"ה?

אהוד שילת:

	זה חלק מהתיקון שאנחנו עובדים עליו עכשיו. 

חמי דורון:

	אתה עושה משהו ספציפי לבחירות שאמורות להיות בקריית טבעון?

אהוד שילת:

	לא. כל ההוראות האלה ייכנסו כתיקון קבוע לחוק לא בשלב הזה. את החוק הזה פיצלנו מתוך הצעת חוק גדולה יותר.

מירי פרנקל-שור:

	מדוע את התיקון שאמרת עכשיו אתה לא רוצה להכניס כתיקון קבוע? אין שום סיבה לעשות אותו כהוראת שעה.

אהוד שילת:

	מצדי, אדרבה, אני לא רציתי להיתקל במצבים שאומרים שזה לא שייך לבחירות המיוחדות, כי זה שייך לתיקון כללי. אבל מבקר המדינה דורש להחיל את זה גם פה בבחירות המיוחדות האלה, לכן הצעתי את זה פה.

חמי דורון:

	אתה מתכוון לתקן את השינוי הזה בחוק הכללי של מימון בחירות?

אהוד שילת:

	כן.

דלית דרור:

	זה לא רק לגבי בחירות מיוחדות.

מירי פרנקל-שור:

	אהוד רוצה קודם כל להכניס את זה לקריית טבעון. אני שאלתי למה זה לא ייכנס כתיקון עיקרי, אז הוא אמר שצריך להגיע עוד חלק לחוק- -

חמי דורון:

	אבל אפשר להכניס את זה לפה כי פה אנחנו מדברים רק על בחירות מיוחדות.

מירי פרנקל-שור:

	זה לא תיקון שיהיה רק על בחירות מיוחדות, זה תיקון שנתון לאורך חתך רוחב.


חמי דורון:

	אבל היות שזה תיקון שאנחנו מוכנים, אני לא מבין למה זה צריך להיות בהוראת שעה, כי אחר-כך נצטרך לתקן את זה שוב.

מירי פרנקל-שור:

	הוא רצה להכניס בתיקון רק את הנושא של הבחירות המיוחדות. 

דלית דרור:

	למה שלא נכניס את זה באופן קבוע, זה נושא חדש? זה אומר שהחשבונות יהיו בנפרד. 

מירי פרנקל-שור:

	אני לא חושבת שזה נושא חדש.

אהוד שילת:

	אם זה מקובל עלייך נכניס את זה כתיקון קבוע.

מירי פרנקל-שור:

	לא הוראת שעה.

דלית דרור:

	עלינו זה מקובל.

חמי דורון:

	בהחלט כן.

דלית דרור:

	אז לא נכניס ב- 24, אלא במקום המתאים.

מירי פרנקל-שור:

	ב- 21.


אהוד שילת:

	(הקראה)

	תיקון טעות בחוק הרשויות המקומיות (בחירות ברשויות מקומיות מסוימות) (הוראת שעה)
	25.
	בחוק הרשויות המקומיות (בחירות ברשויות מקומיות מסוימות) (הוראת שעה), התשס"ג-2003[footnoteRef:3], בסעיף 17 בכותרת השוליים, המילים "-מס' 6" – יימחקו. [3:   ס"ח התשס"ג, עמ' 368.] 




היו"ר גאלב מג'אדלה:

	אנחנו מאשרים את החוק, מלבד הסעיף שעליו תסכמו את השיטה.

חמי דורון:

	אבל יש לי הסתייגויות.

גדעון סער:

	בהיעדר הסכמה שאני מבקש להיות בה צד, הנוסח לשיטת המימון הוא הנוסח הקיים.

מירי פרנקל-שור:

	צריכים לקבל על זה החלטה בכל מקרה.

גדעון סער:

	אני מציע שיהיה הנוסח הקיים.

חמי דורון:

	זה לא הגיוני.

דלית דרור:

	חבר הכנסת סער המציע בקיא יותר מכל אחד מאתנו במימון.

איתן כבל:

	בשיטת המימון הנוכחית המשמעות היא שאם יש מחר בחירות לא בקריית טבעון, אלא באחת מעשר הערים הגדולות, המתמודד זוכה למיליונים רבים מכספי מדינה למימון הבחירות שלו, והוא צודק: 60% מ- 49 ₪ כפול בעלי זכות בחירה – זה הרבה מאוד כסף. הוא מציע הצעה אחרת.

חמי דורון:

	אנחנו יכולים לקחת את סך-הכול ההוצאות המותרות. היום בבחירות רגילות מותר להוציא 200% ממספר המנדטים שיש במועצה היום, או לחילופין – אם אין הוא מתמודד חדש, מותר 200% ממנדט אחד, כלומר עד 2 מנדטים ממקסימום ההוצאות המותרות. זה לא אומר שזה מה שתקבל במימון. בבחירות מיוחדות כדי להימנע ולא להיקלע לאפשרות של הוצאה של עשרות מיליונים – שזה בלתי סביר בכל קנה מידה, והאוצר כמעט התעלף כשהוא הבין מה יש לו כאן - -

גדעון סער:

	האוצר לא התעלף, הוא ידע את זה בישיבה הקודמת.

חמי דורון:

	אם אנחנו נעבוד לפי מקסימום הוצאה מותרת שזה יחידת מימון של 3 מנדטים, כלומר לא 200% למי שאין לו, אלא 3 מנדטים- -

קריאה:

	כמה כסף זה?

חמי דורון:

	בקריית טבעון, למשל, זה 150 אלף שקל.

איתן כבל:

	זה 60% מ- 150.

חמי דורון:

	לא הבנת.

מירי פרנקל-שור:

	כשמחליטים על 3 מנדטים, זה לא אותו דבר בכל מקום, נכון?

חמי דורון:

	נכון.

	זה 150 אלף שקל הוצאה, לא 60% מזה כי זה 3 מנדטים. אחרת זה 60% מ- 11 מנדטים. 

גדעון סער:

	המנצח יקבל 150 אלף?

חמי דורון:

	3 מנדטים זה שווה ערך ל- 150 אלף. לפי הנתונים שאיתן נתן לי של מספר בעלי זכות הבחירה ומספר בעלי המקומות במועצה סך המימון לקריית טבעון יהיה 150 אלף שקל.


גדעון סער:

	לכל קריית טבעון?

חמי דורון:

	למועמד.

גדעון סער:

	והזכאות תישאר אותו דבר כפי שהיא היום.

	מי שמקבל זה אדם שהגיע ל- 20%. את זה אתה משאיר בכל מקרה?

חמי דורון:

	אני רוצה להוריד ל- 15%.

גדעון סער:

	אז אתה מרכיב שתי הוראות: אתה נותן לי מימון מקסימלי ומוריד את הרף ל- 15%. זה מקובל על האוצר?

ערן פולק:

	ההורדה של ה- 15 לבד היא בעייתית. 

דלית דרור:

	ומה מצד שני?

חמי דורון:

	מצד שני זה מקסימום הוצאה על 3 מנדטים.

מירי פרנקל-שור:

	למה אתה מוריד את זה ל- 15? איזו הצדקה אתה נותן לזה?

חמי דורון:

	מכיוון ש- 20% הוא רף גבוה מדי ולא סביר.

ערן פולק:

	מהו גובה המימון הכולל לרשות המקומית?

חמי דורון:

	זה לא עניין של גובה כולל לרשות המקומית. סך-הכול שמועמד יוכל להוציא – ואז זה גם המקסימום שהוא יכול לקבל – יהיה מספר המנדטים שנקבע. מדברים פה על 4 מנדטים, ואני מוכן ללכת גם על זה כי גם זה הגיוני. 


גדעון סער:

	אם זה לכל מועמד, כמה ייצא לך בתל-אביב?

אהוד שילת:

	בתל-אביב זה חצי מיליון שקל למנדט.

גדעון סער:

	זה 2 מיליון שקל למועמד. והוא גם צריך לעבור את הרף.

חמי דורון:

	בוודאי.

גדעון סער:

	בסדר. אבל מה משמעות החלוקה של 60% אם אתה נותן לכל מועמד אותו דבר?

חמי דורון:

	כל מועמד רשאי להגיע עד 60% הוצאה כספית מהסך-הכול. 

קריאות:

	לא.

גדעון סער:

	כשאתה מחלק למנצח אתה קובע שאתה נותן לו יותר – 60%, אבל הוא קובע פרמטר שוויוני.

חמי דורון:

	הפרמטר שוויוני בהוצאה כי זו בחירה מיוחדת לראש רשות, זה לא בחירות רגילות. 

גדעון סער:

	עשית פה סלט.

חמי דורון:

	לא נכון, גדעון. 

מירי פרנקל-שור:

	חמי, השאלה היא האם כרגע נתונים בפני הוועדה מספיק פרמטרים ונתונים- -

היו"ר גאלב מג'אדלה:

	נצביע על הצעת החוק מלבד הסעיף הזה. 


איתן כבל:

	אני מציע להצביע על הכול כדי לא לעכב את כל התהליך. אף אחת מהרשויות המקומיות לא בתהליך. כיוון שזה נושא רציני אני מציע שנשב יחד ונעשה את התמחור ואת כל הבדיקות עם המשמעויות הכלכליות של העניין, ואז לבוא עם תיקון – אני מוכן לבוא לתקן את זה.

חמי דורון:

	אם כך, אני רוצה את שלוש ההסתייגויות האלה.

היו"ר גאלב מג'אדלה:

	בסדר.

	אנחנו מצביעים על הצעת החוק כפי שהונחה עם התוספות של עורך-הדין שלה ועם התיקונים שתוקנו במהלך קריאת סעיפי החוק. מי בעד?

	בעד – 4
	נגד – אין
	נמנעים – אין

חמי דורון:

	אני בעד החוק, למעט שלוש ההסתייגויות שהעליתי.

היו"ר גאלב מג'אדלה:

	בסדר גמור. תגמרו את זה, ואני אודה לכם מאוד.


הישיבה ננעלה ב- 10:45


